Διάταξη του Δικαστηρίου (όγδοο τμήμα) της 27ης Ιανουαρίου 2026 [αίτηση του Curtea de Apel Timişoara (Ρουμανία) για την έκδοση προδικαστικής αποφάσεως] – OMW Petrom Marketing κατά Compania Naţională de Administrare a Infrastructurii Rutiere SA, ZR, LN
(Υπόθεση C-439/25 1, OMW Petrom Marketing)
[Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Απάντηση ως προς την οποία δεν υπάρχει περιθώριο εύλογης αμφιβολίας – Απάντηση που μπορεί να συναχθεί σαφώς από τη νομολογία – Διευρωπαϊκό δίκτυο μεταφορών – Κανονισμός (ΕΕ) 1315/2013 – Υποδομές οδικών μεταφορών – Άρθρο 19, στοιχείο δ΄ – Χώροι στάθμευσης – Άρθρο 39, παράγραφος 2, στοιχείο γ΄ – Χώροι ανάπαυσης – Κανονισμός (ΕΕ) 561/2006 – Άρθρο 8α – Πληροφορίες σχετικά με τους ασφαλείς και προστατευμένους χώρους στάθμευσης – Εθνική ρύθμιση η οποία απαγορεύει την κατασκευή εγκαταστάσεων εξυπηρέτησης αυτοκινητοδρόμων, συμπεριλαμβανομένων των προστατευμένων χώρων στάθμευσης, σε ιδιωτικές εκτάσεις – Άρθρο 56 ΣΛΕΕ – Δεν εφαρμόζεται – Κατάσταση αμιγώς εσωτερική]
Γλώσσα διαδικασίας: η ρουμανική
Αιτούν δικαστήριο
Curtea de Apel Timişoara
Διάδικοι στην υπόθεση της κύριας δίκης
OMW Petrom Marketing SRL
κατά
Compania Naţională de Administrare a Infrastructurii Rutiere SA, ZR, LN
Διατακτικό
Το άρθρο 19, στοιχείο δ΄, και το άρθρο 39, παράγραφος 2, στοιχείο γ΄, του κανονισμού (ΕΕ) 1315/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, περί των προσανατολισμών της Ένωσης για την ανάπτυξη του διευρωπαϊκού δικτύου μεταφορών και για την κατάργηση της απόφασης αριθ. 661/2010/EE, σε συνδυασμό με την αιτιολογική σκέψη 6 του κανονισμού και το άρθρο 8α του κανονισμού (ΕΚ) 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου, όπως τροποποιήθηκε με τον κανονισμό (ΕΕ) 2020/1054 του Ευρωπαϊκού Κοινοβουλίου και του Συμβουλίου, της 15ης Ιουλίου 2020,
έχουν την έννοια ότι:
δεν αντιτίθενται σε εθνική ρύθμιση η οποία απαγορεύει την κατασκευή εγκαταστάσεων εξυπηρέτησης αυτοκινητοδρόμων σε ιδιωτικές εκτάσεις.
Το άρθρο 56 ΣΛΕΕ
έχει την έννοια ότι:
δεν εφαρμόζεται σε εταιρία εγκατεστημένη σε κράτος μέλος έναντι της οποίας, και αφότου αυτή είχε αρχίσει την κατασκευή εγκατάστασης εξυπηρέτησης σε αυτοκινητόδρομο στο εν λόγω κράτος μέλος, αντιτάσσεται, στο πλαίσιο ένδικης διαδικασίας με αντικείμενο την ακύρωση των αδειών που χορηγήθηκαν για τον σκοπό αυτόν, εθνική ρύθμιση η οποία απαγορεύει την κατασκευή τέτοιων εγκαταστάσεων σε ιδιωτικές εκτάσεις.
____________
1     Ημερομηνία καταθέσεως: 4 Ιουλίου 2025.